Respublika oliy taʼlim muassasalari bakalavriatiga kirish test sinovlarini oʻtkazish tartibini takomillashtirish toʻgʻrisida
(resolution, 2023-09-28)

Respublika oliy taʼlim muassasalarida oʻquv jarayonlarini takomillashtirish, yoshlarga zamonaviy talablar asosida taʼlim berish bugungi kunning asosiy masalalaridan biridir. Bu borada oliy taʼlim muassasalariga kirish test sinovlarini adolatli, xolis va shaffof oʻtkazish orqali puxta bilimli yoshlarning oʻqishga qabul qilinishini taʼminlash muhim ahamiyat kasb etadi. Lekin bugungi kunda test sinovlari orqali oliy taʼlim muassasalari bakalavriatiga talabalarni qabul qilishda bir qator kamchiliklar mavjud. Jumladan, keyingi yillarda test sinovlarini oʻtkazish tartib-qoidalari, test sinovlari natijalarini eʼlon qilish va uni takomillashtirish borasidagi olib borilayotgan ishlar bugungi kun talablariga toʻliq javob bera olmayapti. Bu hol manfaatdor jamoatchilikning, ayniqsa, ota-onalarning test sinovlarini oʻtkazish jarayonlariga haqli ravishdagi eʼtirozlarini keltirib chiqarmoqda va har yili ularning ushbu masala yuzasidan qariyb 4 mingdan ziyod asosli murojaatlari kelib tushmoqda. Taʼkidlash joizki, kirish test sinovlari topshiriqlari va uni oʻtkazish talablari qobiliyatli yoshlarni oliy taʼlimga qabul qilish mezonlariga toʻla javob bermaydi. Ayniqsa, ijodkorlik va individual mahoratni talab etadigan madaniyat, sanʼat, dizayn, tasviriy va amaliy sanʼat, sanʼatshunoslik, musiqiy taʼlim, sport va jismoniy tarbiya sohasidagi taʼlim yoʻnalishlariga iqtidorli yoshlar oʻrniga, ushbu sohalarda yetarli iqtidorga ega boʻlmagan yoshlar test sinovlari orqali oʻqishga qabul qilinmoqda. Respublika oliy taʼlim muassasalariga kirish uchun test sinovlarini oʻtkazishning moddiy-texnik taʼminoti bilan bogʻliq masalalarni ham butunlay qaytadan koʻrib chiqish taqozo etilmoqda. Zero, bugungi kunda test sinovlari natijalari 2000-yilda xarid qilingan 4 ta optik skaner orqali chiqarilishi, test materiallarini chop etishga moʻljallangan ofis texnikasi (printer va kompyuterlar) maʼnaviy va jismoniy jihatdan eskirib ketganligi oqibatida test sinovlari natijalari qariyb 15 — 20 kunga choʻzilib eʼlon qilinishi bugungi kun talablariga javob bermaydi. Mamlakatimizda kadrlar tayyorlash tizimini yanada takomillashtirish, iqtisodiyot va ijtimoiy soha tarmoqlarini yuqori malakali mutaxassislar bilan taʼminlash uchun oliy taʼlim muassasalarining bakalavriatiga qabul qilish boʻyicha oʻtkaziladigan kirish test sinovlarini takomillashtirish, uning adolatli, xolis va shaffof oʻtkazilishini tashkil etish maqsadida: 1. Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi, Iqtisodiyot vazirligi, Moliya vazirligi va Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda Davlat test markazi deb ataladi) ning oliy taʼlim muassasalari bakalavriatiga oʻqishga qabul qilish (keyingi oʻrinlarda oliy taʼlim muassasasiga qabul qilish deb ataladi) boʻyicha kirish test sinovlarini oʻtkazish tizimini takomillashtirish yuzasidan quyidagilarni nazarda tutuvchi takliflari maʼqullansin: 2018/2019 oʻquv yilidan boshlab oliy taʼlim muassasasiga qabul qilish boʻyicha kirish test sinovlarini iyul-avgust oylarida boʻlgan davrda oʻtkazish; abituriyentning test sinovidan toʻplagan ballari haqidagi maʼlumotni test sinovi oʻtkazilgan kunning ertasiga, uning talabalikka tavsiya etilgani yoki etilmagani boʻyicha belgilangan tartibda tasdiqlangan tanlov natijasini test sinovlarini oʻtkazish jarayoni toʻliq yakunlangandan keyin bir hafta muddat ichida Davlat test markazining rasmiy veb-saytida eʼlon qilish; 2. Oliy taʼlim, fan va innovatsiyalar vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari hamda tasarrufida oliy taʼlim muassasalari boʻlgan vazirliklar va idoralar 2018/2019 oʻquv yilidan boshlab, oliy taʼlim muassasasiga oʻqishga qabul qilish boʻyicha kirish test sinovlari Toshkent shahrida “Oʻzekspomarkaz” Milliy koʻrgazmalar majmuasi pavilyonlari hamda uning hududida oʻrnatiladigan qoʻshimcha yigʻma pavilyonlarda, shuningdek, katta sigʻimdagi boshqa binolarda yoki boshqa tashkilotlarning katta sigʻimdagi binolarida oʻtkazilishini, test jarayonining maksimal darajada oshkora va shaffofligini taʼminlab, videokuzatuvlar orqali jamoatchilik, shu jumladan abituriyentlar ota-onalarining kirish test sinovlarini onlayn rejimida kuzatib borishlariga imkoniyat yaratilishini taʼminlasinlar. 3. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari: test sinovlari oʻtkaziladigan bino va pavilyonlarni zarur mebellar (stol, stul, doska va boshqa zarur vositalar) bilan jihozlanishini; Bilim va malakalarni baholash agentligining hududiy vakillari uchun zarur moddiy-texnik vositalar bilan toʻliq jihozlangan alohida xona ajratilishini; Oʻzbekiston Respublikasi Raqamli texnologiyalar vazirligi bilan birgalikda katta sigʻimdagi binolarni test sinovi jarayonini videokuzatuvlar orqali onlayn tizimida koʻrsatib oʻtkazish uchun zarur moddiy-texnik vositalar bilan toʻliq jihozlanishini taʼminlasinlar. 4. Oʻzbekiston Respublikasi Iqtisodiyot va moliya vazirligi: test materiallarini tayyorlash va test sinovlari natijalari oʻz vaqtida eʼlon qilinishini taʼminlash maqsadida Oliy taʼlim, fan va innovatsiyalar vazirligiga zamonaviy moddiy-texnik vositalar va jihozlar xarid qilish uchun 2018-yildan boshlab Oʻzbekiston Respublikasi Davlat budjetidan zarur mablagʻlar ajratilishini nazarda tutsin; Davlat test markazining budjetdan tashqari mablagʻlari hisobiga bir oy muddatda Davlat test markazi huzurida Davlat test markazi faoliyatini rivojlantirish jamgʻarmasini tashkil etsin. 5. Davlat test markazi Oʻzbekiston Respublikasi Moliya vazirligi bilan birgalikda Oʻzbekiston Respublikasi Davlat test markazi huzuridagi Davlat test markazi faoliyatini rivojlantirish jamgʻarmasi toʻgʻrisidagi Nizomni bir oy muddatda ishlab chiqsin va uning Oʻzbekiston Respublikasi Adliya vazirligida davlat roʻyxatidan oʻtkazilishini taʼminlasin. 7. Davlat test markazi Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi hamda Adliya vazirligi bilan birgalikda test sinovlarini oʻtkazish jarayoni ishtirokchilarining masʼuliyatini yanada oshirish va ularning javobgarligini belgilash boʻyicha qonunchilikka tegishli oʻzgartirish va qoʻshimchalar kiritish yuzasidan bir oy muddatda Oʻzbekiston Respublikasi Vazirlar Mahkamasiga taklif kiritsin. 8. Oʻzbekiston Respublikasi Vazirlar Mahkamasi mazkur qarorda belgilangan vazifalardan kelib chiqqan holda Davlat test markazining xodimlarning cheklangan soni 150 nafar boʻlgan yangilangan tuzilmasini tasdiqlash va uning faoliyatini yanada takomillashtirish toʻgʻrisidagi Hukumat qarorini bir oy muddatda qabul qilsin. 9. Davlat test markazi manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida bir oy muddatda Vazirlar Mahkamasiga taklif kiritsin. 10. Mazkur qarorning bajarilishini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidentining Davlat maslahatchisi A.N. Yunusxodjayev va Oʻzbekiston Respublikasi Vazirlar Mahkamasi huzuridagi Davlat test markazi direktori M.M. Karimov zimmasiga yuklansin.